google/wiki40b huggingface dataset:
Ramabai Nagar (distrikt)

Demografi

Ved folketellingen i 2011 var det 1 795 092 innbyggere i distriktet, mot 1 563 336 i 2001.
Barn i alderen 0 til 6 år utgjorde 13,59 % i 2011 mot 17,94 % i 2001. Antallet jenter i den alderen per tusen gutter er 892 i 2011.
28 uker senere

Om filmen

28 uker senere innbragte $64 millioner på verdensbasis, hvorav 28,6 millioner i USA, 10,6 millioner i Storbritannia, 4,6 millioner i Spania, 2,5 millioner i Frankrike, 2,2 millioner i Tyskland og 70 000 dollar i Norge. Produksjonskostnadene var på ca $15 millioner.
Filmen ble forholdsvis godt mottatt av filmanmelderne, noe som gjenspeiles i at den har fått 71 % på Rotten Tomatoes.
Den ble distribuert av 20th Century Fox.
Stortingsvalget 2013 i Oppland

Stortingsvalget 2013 i Oppland ble avholdt mandag 9. september 2013. Det skulle velges syv stortingsrepresentanter for Oppland for perioden 2013 til 2017, herav seks distriktsmandater og ett utjevningsmandat.
Luttklaver

Luttklaver (på tysk Lautenklavier, Lautenclavicymbel eller Lautenwerck) er et cembaloliknende klaviaturinstrument fra barokken.

Beskrivelse  og historikk

Luttklaveret ble utviklet av Johann Sebastian Bachs tremenning Johann Nikolaus Bach som også produserte dem for salg. J. S. Bach, som etterlot seg to slike instrumenter, kalte dem Lautenwerck.
Til forskjell fra cembaloet som er utstyrt med metallstrenger, har luttklaveret strengekor av tarm, noe som gir instrumentet en rund, dempet klang.
Det finnes enkelte bevarte verk for dette instrumentet i musikklitteraturen, men ingen originale luttklaver er bevart. I nyere tid er det bygd enkelte kopier og enkelte utøvere av tidligmusikk framfører musikk på instrumentet, eksempelvis Gergely Sárközy og Robert Hill.
Bembidion deletum

Utbredelse

Bembidion deletum finnes i nesten hele Europa, østover til Kasakhstan i Asia. Den er også registrert fra Norge.

Utseende

Bembidion deletum er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion deletum tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Barbara Bennett

Familie

Bennett var den andre av tre døtre av skuespiller Richard Bennett og hans kone, skuespillerinnen, Adrienne Morrison i Palisades Park, New Jersey. Hennes farfar var sceneartisten Lewis Morrison. Hennes eldre søster Constance ble, likeledes som hennes yngre søster Jean, artist.

Personlig liv

Bennett var gift fire ganger og hadde fem barn. Den 28. januar 1929 giftet hun seg med tenoren Morton Downey. Paret hadde fire biologiske barn, inkludert sønnen, Morton Downey Jr og et adoptert femte barn, Michael. De ble skilt i juni 1941. Bennett giftet seg senere med skuespiller Addison Randall, en populær romantisk stjerne, og en syngende cowboy. Den 16. juli 1945 døde Randall etter et hjerteinfarkt som følge av fall fra en hest under opptaket av The Royal Mounted Rides Again. Bennett giftet på nytt, nå med Laurent Suprenant, i 1954. Paret flyttet til Montréal i 1957 og forble sammen til hennes død året etter.
Bennett arbeidet senere som litterær konsulent for produsent Walter Wanger som var gift med hennes søster, Joan. I sin stilling søkte Bennett etter de beste bestsellere og liknende som kunne være potensielle manuskripter for nye filmer, spesielt egnet for hennes søster, Joan.

Død

Den 8. august 1958, fem dager før sin 52. fødselsdag døde Bennett, etter det som media beskrev som en udefinert «lang sykdom» i Montreal.   I løpet av sitt liv hadde Bennett forsøkt å begå selvmord fire ganger. Siden omstendighetene rundt henne var vage, og Bennetts søster Joan avslo å diskutere detaljer omkring hennes død, oppstod det rykter om at Bennett til slutt hadde lykkes i å ende sitt liv. I sine memoarer i 1982 skrev Louise Brooks, en venninne fra lang tid tilbake boken Lulu In Hollywood, hvor hun skrev om Bennett,: «Barbara made a career of her emotions. Periods of work or marriage were terminated by her frightening, abandoned laughter of despair and failure. Only her death, in 1958, achieved in her fifth suicide attempt, could be termed a success.»
Hun ble gravlagt ved Burtonville Union Cemetery i Lacolle, Quebec. En minnestund ble senere holdt i Church of the Good Shepherd i Beverly Hills.
Suttung

Suttung, i nominativ Suttungr, var en jotun i den norrøne mytologien. Han var sønn av jotnen Gilling.
Suttungs mjød er ett av navnene på skaldedrikken.

Den vise Kvase

I Den yngre Edda  forteller Snorre at skaldedrikken hadde sitt opphav i en fredsslutning i gudeverdenen, nærmere bestemt mellom æser og vaner. Som fredstegn ble de enige om å blande spytt. De to stridende flokkene spyttet i et felles kar, og for at ikke spyttet skulle gå til spille, laget æsene en mannsperson av det. Han fikk navnet Kvase (norr. Kvasir). Han var så klok at han hadde svar på hva det skulle være. Kvase reiste rundt i verden og delte med seg av sin kunnskap.

Ibsens ungdomskomedie

I Henrik Ibsens ungdomskomedie Sancthansnatten, virker noen dråper av Suttungs mjød  til å åpne menneskenes øyne for høyere innsikt.

Suttung blir navn på et kulturarbeid i Norge

Ingeborg Refling Hagen oppfattet «Suttungs Mjød» som et uttrykk for den inspirasjonskraft som er gjemt i den store diktning. Arbeid med å trenge inn i og tilegne seg denne kunne derfor være en vei til selvutvikling, erkjennelse og samfunnsengasjement. Det heter da også i mytologien at den som drikker av Suttungs mjød blir enten skald eller vis. Ingeborg Refling Hagen valgte å knytte navnet Suttung til sitt kulturarbeid slik det tok form i 1947-48 og videre framover.
Bronsealderskoen fra Jotunheimen

Bronsealderskoen fra Jotunheimen er Norges eldste sko. Skoen stammer fra bronsealderen og ble funnet på Kvitingskjølen i Jotunheimen den 17. september 2006.
Skoen ble funnet tilfeldig av en turgåer. Kraftig snøsmelting i fjellet grunnet klimaendringer gjør at flere gjenstander fra eldre tid nå kommer til syne på overflaten. Skoen er veldig spesiell fordi svært få rester av klær og sko er bevart fra bronsealderen i Norge. Den er laget en gang mellom 1420 og 1260 f.Kr., altså er den over 3000 år gammel, og den eldste skoen som noensinne er funnet i Norge. I Europa for øvrig er den eldste skoen som er funnet, skoen til ismannen Ötzi fra omtrent 3200 f.Kr.
Bronsealderskoen er en hudsko av enkel type. Slike sko var i bruk helt opp til moderne tid. Det vites ikke sikkert hvilken type skinn skoen er laget av, men det er muligens reinsdyrskinn. Formen er svært enkel, med såle og overlær i ett stykke. Lærstykket er tilnærmet rektangulært, men det har avrundede hjørner i fremre kant ved det som har vært en sammensnurping over tærne. Hælpartiet er sammensydd med en lærrem som er trædd gjennom hull eller reimskår i læret. Det er snittet inn reimskår også langs fotåpningen, og opprinnelig har det løpt en reim også gjennom disse hullene. Denne reimen er imidlertid ikke bevart. Det er usikkert hvorvidt skoen passer høyre eller venstre fot. Høyden på skoen er ca. 6 cm, og lengden 28 cm. Dette tilsvarer omtrent en moderne skostørrelse 36 eller 37. Skoen kan dermed ha tilhørt en kvinne, men også en ungdom eller en liten mann.
Kvitingskjølen kan ha vært et godt jaktområde i bronsealderen. Eieren av skoen kan ha mistet skoen mens han eller hun var ute på jakt.
Lincoln Park (Nabolag i Chicago)

Lincoln Park er et nabolag i Chicago. Strøket har fått navn etter parken med samme navn. Kjente steder i nabolaget er Lincoln Park Zoo og DePaul University.
I etterkrigstiden var Lincoln Park i stor grad bebodd av immigranter fra Puerto Rico. Tidligere hadde strøket mange kasjubiske beboere. I dag er Lincoln Park i liten grad et etnisk nabolag, og bebos stort sett av velstående unge voksne.
Suus

«Suus» er en ballade fremført og skrevet av den kosovoalbanske vokalisten Rona Nishliu, med musikk komponert av Florent Boshnjaku. Den ble fremført under den 50. utgaven av den albanske musikkonkurransen Festivali i Këngës i desember 2011, hvor den vant med 77 poeng, 22 poeng foran andreplassen. Nishliu ble dermed Albanias representant i Eurovision Song Contest 2012.
Med en andreplass i den første semifinalen, kvalifiserte Nishliu seg til den internasjonale finalen, hvor «Suus» ble fremført som den tredje melodien. Sangen fikk 146 poeng og havnet på femteplass, noe som er Albanias beste resultat i konkurransen noensinne (per 2014). 
Den opprinnelige tittelen på sangen var «Personal», men den ble oversatt til det latinske «Suus» av kunstneriske grunner. Selv om tittelen er latinsk, er hele sangteksten på albansk. I Festivali i Këngës ble «Suus» fremført i en versjon som hadde en lengde på 4 minutter og 9 sekunder, mens den på grunn av EBUs regelverk ble fremført i en versjon med en lengde på tre minutter i Eurovision Song Contest.
EM for brassband 1997

EM for brassband 1997, det 20. europamesterskapet for brassband ble arrangert 3. mai 1997 i Barbican Centre, London.

Musikk

Pliktnummer i konkurransen dette året var Salamander av John McCabe. Som selvvalgt program måtte deltakerne spille originalskrevet musikk for brassband skrevet før 1940. The Severn Suite (Edward Elgar), Pageantry (Herbert Howells), Freedom (Hubert Bath), An Epic Symphony (Percy Fletcher) og A Moorside Suite (Gustav Holst) ble fremført i denne avdelingen. Yorkshire Building Society Band fremførte Pageantry av Herbert Howells som selvvalgt program.
Djafouna

Utseende

En liten (ca. 10 millimeter), avlang, gulbrun oldenborre. Oversiden er nokså kraftig punktert men uten påfallende hår.

Utbredelse

Arten finnes på Madagaskar.
Vidar Vang

Oppvekst

Vidar Vang vokste opp i Bjerkvik, nord i Nordland. Han begynte å skrive egne sanger i tenårene.

Musikkarriere

I 1998 gav Vidar Vang ut det selvfinansierte albumet Blue, innspilt i Storø Studio i hjembygda Bjerkvik. Albumet ble solgt på konserter i Nord-Norge. 
Høsten 1999 spilte Vidar Vang inn sin første demo med band, i Hønsehuset studio i Bodø. Demoen ga han og bandet hans innpass på by:Larm i Bergen i 2000, og på talentscenen på Norwegian Wood samme år. 
Høsten 2000 flyttet Vidar Vang til Oslo. Her ble han signert på EMI i august 2001. Vidar Vang og bandet hans la ut på sin første norgesturné høsten 2001, før de vinteren 2002 gikk i Juke Joint Studio på Notodden, med Seasick Steve og Cato «Salsa» Thomassen som produsenter for å spille inn debutalbumet.
I september 2002 utkom Rodeo, Vidar Vangs offisielle debutalbum. Rodeo ble nominert til Spellemannprisen i kategorien «Rock» året etter. Singelen Under Six Strings har blitt en av Vidar Vangs signaturlåter. 
I 2004 kom oppfølgeren til Rodeo, Stand Up Straight. Vidar Vangs faste band, bestående av barndomskamerater fra Bjerkvik, hadde nå fått navnet The Northern Men. Albumet har et mer pop-preget uttrykk enn Rodeo.
På selvtitulerte Vidar Vang, utgitt i 2006, ble Vangs sanger presentert med et mer akustisk, dempet uttrykk. Etter å ha avsluttet samarbeidet med The Northern Men i 2005, var dette første gangen Vidar Vang var i studio med nye musikere.
Senere spilte han klubber og festivaler i Norge og Sverige og varmet opp for både The Waterboys og Madrugada på europaturnéene deres.
I 2010 kom Vidar Vangs femte album, Sleepless Songs. Albumet ble produsert av Frode Jacobsen og Alexander Kloster-Jensen. I etterkant av Sleepless Songs turnerte Vang igjen med fullt band, med musikerne fra platen, på klubber og festivaler i Norge. Duetten Love, love, love, med den amerikanske artisten Tift Merritt, og 10 below, var singler fra albumet.
På Sidewalk Silhouettes, Vangs sjette album fra 2012, sto stemmen og kassegitaren igjen i fokus.
Asketanagar

Underarter og Utbredelse

Det er beskrevet ingen underarter av asketanagar. Arten forekommer i Andes i det sentrale Peru og i det nordvestlige Bolivia.
Paul Löbe-huset

Paul Löbe-huset (tysk: Paul-Löbe-Haus) er et modernistisk tilbygg til Riksdagsbygningen i Berlin, og ligger i den sydlige delen av Spreebogenpark, på begge sider av elven Spree i bydelen Mitte.
Huset var ferdig oppført i 2001 og er oppkalt etter tidligere riksdagspresident for SPD Paul Löbe. Bygningen huser bl.a. kontorer for parlamentarikerne, utvalgssekretariatene og møterom, samt en restaurant for parlamentarikerne, de ansatte og besøkende. Den har 1 700 rom og et areal på 61 000 kvadratmeter. Paul Löbe-huset er forbundet med Marie Elisabeth Lüders-huset gjennom to broer over Spree, og er også forbundet med Jakob Kaiserhuset, Riksdagen og Marie Elisabeth Lüders-huset gjennom tunnel.
Paul Löbe-huset inngår i anlegget Band des Bundes, som er en gruppe bygninger langs Spree som nyttes av ulike føderale politiske organer.
De to øvrige store parlamentsbygninger oppført i umiddelbar nærhet til Riksdagsbygningen er også oppkalt etter politikere fra de viktigste politiske partier i Tyskland etter den andre verdenskrigen: Marie Elisabeth Lüders FDP og Jakob Kaiser CDU (Jakob Kaiserhuset).
Genonota

Utseende

Middelsstore gullbasser. Artene var 11-12 millimeter lange og 6-7 millimeter brede.

Forekomst

Slekten er bare kjent fra Shanwang-formasjon i Shandong-provinsen, Kina. Denne er frå Miocen, mellom 16 og 11,5 millioner år før nåtid.
Samiske geografiske navn (Porsanger)

Samiske geografiske navn i Porsanger (knr 2020) angir stedsnavn i Porsanger kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Porsanger kommune.
.22 Hornet

Bruk

På begynnelsen av den andre verdenskrig ble rifler til luftpersonell utviklet og produsert i .22 Hornet til amerikanske militære. Det var typiske rifler med boltmekanisme og teleskopstokk, eller brekk-våpen.
Idag brukes patronen hovedsakelig til jakt på mindre skade- og rovdyr. Den er vesentlig kraftigere enn .22 WMR og .17 HMR, med høyere hastighet og prosjektil med mer enn dobbel vekt. Patronen ligger en plass mellom .22WMR og .223 Remington i ytelse. Den er populær til rådyrjakt, selv om den regnes som for liten, både Storbritannia og de fleste stater i USA har forbud mot jakt på rådyr med denne patronen.

Utvalg

.22 Hornet produseres av de fleste ammunisjonsprodusenter, med et utvalg av prosjektiler, vanligvis ifra 34 til 46 grain (2,2-3 gram), både hulspiss og soft-point. Munningshastigheten ligger typisk på 760 til 940 meter i sekundet, og munningsenergi på rundt 950J, skutt ifra rifle.
Stridsbåt 90

Stridsbåt 90 er et svensk hurtiggående fartøy, produsert av Dockstavarvet. En variant kalt Stridsbåt 90N er i bruk i Norges forsvar. Stridsbåt 90 er et raskt og smidig fartøy, utstyrt med doble vannjeter og i stand til å operere i grunt farvann.
Sony Ericsson K600

Sony Ericsson K600i er en mobiltelefon markedsført fra 2005 av Sony Ericsson. Den var en av de første 3G-telefonene og den er også veldig holdbar. Telefonen har både GPRS, internett, videosamtale så man kan se den man snakker med, radio og flere andre funksjoner. Minnet er 33 megabyte og den har kamera som tar bilder med 1,9 megapiksler. Kameraet brukes til både stillbilder og video. Bilder og film kan også taes i negativ og i svart-hvitt.
Onkel

Onkel er en betegnelse på en bror av ens mor eller far. Begrepet brukes også om foreldres søskens ektemann.
Selv om morbror og farbror også er korrekt norsk er det uvanlig sammenlignet med den svenske bruken, der det norske vanlige ordet onkel i sammenlikning er tvetydig.
Betegnelsen brukes også i blant annet i svensk og østeuropeiske språk gjerne om en mann som ikke nødvendigvis behøver å være slektning. Også på norsk finner vi dette i uttrykk som for eksempel «onkel politi». Et annet kjent norsk uttrykk er «en rik onkel i Amerika» som sikter til ønsket om å plutselig arve en stor pengesum. Onkel er også brukt som betegnelse for en pantelåner. Erik Bye har gitt en god beskrivelse av dette i visa «Gå til onkel».
I enkelte asiatiske samfunn kan onkel brukes om en leder av en familieklan.
Brödraskapet Wolfpack

Brödraskapet Wolfpack («Wolfpack», fra engelsk: Ulveflokk) er et svensk kriminelt nettverk som i hovedsak bestå av innsatte og tidligere fanger i svenske fengsler. Gruppen ble startet på Kumlaanstalten i 1995 og var innledningsvis organisert som en kriminell MC-gjeng med navnet Brödraskapet MC.
Det antas at gruppen har en indre kjerne på rundt 20 personer, som har sonet fengselsstraffer for grov kriminalitet. Gruppen skal ha vært innblandet i særlig narkotikarelatert kriminalitet og voldskriminalitet.
Danny Fitzpatrick, som ble myrdet i 1998, var organisasjonens første leder. Andre ledere skal ha vært nynazisten Patrick Huisman som også var medlem i Ariska brödraskapet og da han var leder av Brödraskapet Wolfpack fikk denne et nazistisk preg, noe som senere er blitt borte. 
Brödraskapet Wolfpack skal i dag være over hele Sverige, men har det største nærværet i Mälardalen, Skåne og Göteborgsområdet.
I forbindelse med ranet av postterminalen i Göteborg 22. januar 2008 har politiet arrestert og siktet tre angivelige deltakere i ranet, og i hvert fall en av disse skal være medlemmer av denne gruppen.
Ruacana vannkraftverk

Ruacana vannkraftverk er et vannkraftverk ved Ruacanafallene i elva Kunene, i regionen Omusati helt nord i Namibia. Kraftverket ligger nær grensen til Angola, om lag 1 000 km sørvest for Govedemningen. Anlegget har en effekt på 240 MW fordelt på 3 x 80 MW, men skal utvides til 330 MW fra 2012.
Eier er NamPower og teknologien er tysk. Fallhøyden som utnyttes (rated head) er på 134 meter.
Det er også under planlegging et 350 MW-kraftverk ved Epupafallene i den samme elva, kalt Epupa vannkraftverk. Dette byggearbeidet er ennå ikke igangsatt.
Nødbeslag

Nødutgangsbeslag

Rent mekanisk fungerer et nødutgangsbeslag tilsvarende en espagnolettlås, der låsetapper i topp og bunn av dørbladet låser dette fast i dørkarmen. Ved betjening med håndtak eller trykkplate frigjøres disse og døren kan åpnes. Dersom personene som oppholder seg i et bygg er kjent med rømningsveier og betjening av disse, og det dermed ikke er stor fare for at det oppstår panikk, vil nødutgangsbeslag være tilstrekkelig for å ivareta rømningssikkerheten.

Panikkbeslag

Et panikkbeslag kan enten låses ved hjelp av låsetapper inne i dørbladet, eller ved utvendige låsetapper. Disse kan utløses ved at man presser inn en list som monteres vertikalt på dørbladet i ca. en meters høyde. I bygninger i risikoklasse 5 eller 6 hvor det er krav om ett-greps rømning vil panikkbeslag være tilfredsstillende når det dekker minst 60 % av dørens bredde.
På rømningsdører som ikke brukes som gangdører benyttes ofte en magnetlås i tillegg for å forhindre at publikum åpner døren ved hjelp av panikkbeslaget.
Badmotorfinger

Badmotorfinger-turné

Etter utgivelsen av Badmotorfinger dro Soundgarden på en turné i Nord-Amerika som varte fra oktober 1991 til november 1991. Deretter dro Soundgarden på en lang turné i Nord-Amerika sammen med Guns N' Roses på deres turné tilknyttet Use Your Illusion I. Soundgarden ble personlig valgt av Guns N’ Roses som åpningsband. Sommeren 1992 dro de på Europaturne sammen med Guns 'N' Roses som en del av Use Your Illusion-turnéen. Der var det også med andre åpningsband som Faith No More. Bandet dro senere til Brasil der de spilte sammen med Red Hot Chili Peppers og Pearl Jam. Bandet gav senere ut filmalbumet Motorvision, som ble filmet på Paramount Theatre i 1992.

Satanoscillatemymetallicsonatas Special Edition

Satanoscillatemymetallicsonatas (SOMMS) er en EP gitt ut av Soundgarden i 1992. Mange av sangene er coverversjoner av sanger andre artister har lagd.
Øivind Frisvold

Utdanning og yrkesliv

Frisvold studerte ved Statens bibliotekskole (nå Oslomet – storbyuniversitetet) fra 1970, og tok bibliotekareksamen i 1972. I 1978 tok han magistergrad i teatervitenskap ved Universitetet i Oslo.
Fra 1976 var Frisvold tilknyttet Statens bibliotekskole på timelærerbasis, og var fra 1978-1984 ansatt som høgskolelektor samme sted.
Frisvold ble ansatt som prodekan i 1997, og var dekan fra 2000 til 2011 ved daværende Avdeling for journalistikk, bibliotek- og informasjonsfag (JBI) ved Høgskolen i Oslo (nå Oslomet – storbyuniversitetet).
Frisvold var ansatt ved Oslomet – storbyuniversitetet frem til han gikk av med pensjon i 2018.

Bibliografi

Frisvold har utgitt flere vitenskapelige publikasjoner og fagbøker.
Norgesmesterskapet i boksing 1939

Norgesmesterskapet i boksing 1939 ble arrangert i Folkets Hus i Sarpsborg 11.–13. mars.
Kongepokalen ble vunnet av Bjørn Johnson.
Samveldelekene 1998

Samveldelekene 1998. Lekene, Commonwealth Games i 1998 var de sekstende samveldelekene. De fire første lekene (1930–1954) het de britiske imperielekene (British Empire Games) de neste fire (1958–1970) het British Empire and Commonwealth Games og lekene i 1974 og 78 het British Commonwealth Games.
Lekene i 1998 ble arrangert i Kuala Lumpur i Malaysia i perioden 11. til 21. september 1998. Det var første gangen som lekene ble arrangert i Asia. Det var 3638 utøvere fra 69 nasjoner som deltok i sytten sporter. Australia ble beste nasjon med åtti gullmedaljer foran England med trettiseks.
Oreodera

Utseende

Middelsstore, lyst brun- eller gråaktige trebukker, forholdsvis tettbygde med kraftige bein. Antennene er betydelig lengre enn kroppen. Pronotum er nærmest tønneformet med en pigg litt bakenfor midten av siden.

Levevis

Larvene lever i død ved.

Utbredelse

Slekten er vidt utbredt i Mellom- og Sør-Amerika.
Venstrefløyforfatternes forbund

Venstrefløyforfatternes forbund (kinesisk: 中国左翼作家联盟: pinyin: Zhongguo zuoyi zuojia lianmeng) var en organisasjon for forfattere som ble stiftet den 2. mars 1930 i Shanghai i Kina etter påtrykk fra det kinesiske kommunistparti og inspirert av forfatteren Lu Xun, som ble forbundets ærespresident i 1930. Blant medlemmene var ledere fra andre litterære selskap, og den senere så beryktede kommunistiske kulturkommissar Zhou Yang.
De teorier om litteraturens politikkens rolle som forbundet artikulerte, foregrep de taler om litteratur og kunst som Mao Zedong holdt i Yan'an.
Malene Mortensen

Karriere

Hun tok seg til finalen i tv-talentshowet Stjerne for en aften i 2001, med sin tolkning av Molokos «Sing It Back». Året etter vant hun Dansk Melodi Grand Prix med sangen «Vis mig, hvem du er». Sangen ble oversatt til engelsk «Tell Me Who You Are» foran Eurovision Song Contest 2002 i Estland. Der endte sangen på sisteplass, Danmarks første sisteplass i konkurransen.
I 2003 slapp hun debutalbumet sitt, Paradise, med sanger innen moderne jazz. Med på albumet var tre av Danmarks mest kjente jazzmusikere: Niels Lan Doky (piano), Niels-Henning Ørsted Pedersen (dobbeltbass) og Alex Riel (trommer).
Hennes andre soloalbum kom i 2005, med blant andre den israelsk-amerikanske bassisten Avishai Cohen, kjent fra Chick Coreas «New Trio». Mortensen har til sammen utgitt elleve album i eget navn med internasjonale stjerner som Chris Potter, Mike Stern, Christian Sands, Paul Hinz, Chris Minh Doky og Terreon Gully.
Mortensen har siden 2005 også holdt flere hundre konserter i land som Frankrike, Thailand, Tyskland, Tyrkia, USA, Østerrike og Polen – samt Skandinavia.

Privatliv

Mortensen er datter av trommeslageren og musikklæreren Karen Mortensen og trompetisten og låtskriveren Jens Winther. Hun er kandidatutdannet fra Rytmisk Musikkonservatorium i København.